b'\n_START_ARTICLE_\nTanja Fajon\n_START_SECTION_\n\xc5\xbdivljenjepis\n_START_PARAGRAPH_\nTanja Fajon je univerzitetna diplomirana novinarka, z zaklju\xc4\x8denim podiplomskim \xc5\xa1tudijem s podro\xc4\x8dja mednarodne politike na univerzi v Parizu. Kot novinarka je delala na radijski postaji Radio Glas Ljubljane med letoma 1991 in 1995 ter na RTV Slovenija med letoma 1995 in 2009, od leta 2001 kot dopisnica iz Bruslja. _NEWLINE_Leta 2009 je bila izvoljena na listi Socialnih demokratov v Evropski parlament, kjer je bila \xc4\x8dlanica Odbora za dr\xc5\xbeavljanske svobo\xc5\xa1\xc4\x8dine, pravosodje in notranje zadeve (LIBE), nadomestna \xc4\x8dlanica Odbora za transport (TRAN) ter \xc4\x8dlanica medparlamentarnih in neformalnih skupin (EU40, skupina za medije \xe2\x80\xa6).   _NEWLINE_Na evropskih volitvah 2014 je bila znova izvoljena kot edina poslanka SD, pri \xc4\x8demer je po preferencah prehitela nosilca liste Igorja Luk\xc5\xa1i\xc4\x8da, 2019 pa spet kot nosilka liste.  _NEWLINE_V Evropskem parlamentu je bila v mandatu 2014-19 \xc4\x8dlanica Odbora za dr\xc5\xbeavljanske svobo\xc5\xa1\xc4\x8dine, pravosodje in notranje zadeve (LIBE), Delegacije za odnose z Bosno in Hercegovino in Kosovom (DSEE) ter  Delegacije v skupni parlamentarni skup\xc5\xa1\xc4\x8dini Euronest (DEPA). Je tudi nadomestna \xc4\x8dlanica v Odboru za zunanje zadeve (AFET) in Delegaciji pri odboru za parlamentarno sodelovanje EU-Moldavija (D-MD). _NEWLINE_Fajonova je tudi podpredsednica politi\xc4\x8dne skupine Socialistov in demokratov (S&D) v Evropskem parlamentu, \xc4\x8dlanica predsedstva Stranke evropskih socialistov (PES) in predsednica mre\xc5\xbee za demokracijo PES. V Evropskem parlamentu vodi dve delovni skupini S&D za boj proti ekstremizmu in terorizmu. Kot podpredsednica S&D je pristojna za podro\xc4\x8dje notranjih zadev EU in komunikacijsko strategijo politi\xc4\x8dne skupine. Fajonova govori ve\xc4\x8d tujih jezikov. Poleg sloven\xc5\xa1\xc4\x8dine govori tudi angle\xc5\xa1\xc4\x8dino, nem\xc5\xa1\xc4\x8dino, franco\xc5\xa1\xc4\x8dino in hrva\xc5\xa1\xc4\x8dino. _NEWLINE_Fajonova je podpredsednica stranke Socialnih demokratov v Sloveniji in predsednica Sveta SD za zunanjo politiko. Je tudi \xc4\x8dlanica Dru\xc5\xa1tva bolnikov z redkimi krvnimi boleznimi (BKB) ter Slovenskega zdru\xc5\xbeenja bolnikov z limfomom in levkemijo.\n_START_SECTION_\nZasebno\n_START_PARAGRAPH_\nV prostem \xc4\x8dasu se aktivno ukvarja s \xc5\xa1portom, predvsem s tekom, smu\xc4\x8danjem, pohodni\xc5\xa1tvom in potapljanjem.'